CELEX: 32012R0419
Language: lt
Date: 2012-05-16 00:00:00
Title: 2012 m. gegužės 16 d. Komisijos įgyvendinimo reglamentas (ES) Nr. 419/2012, kuriuo iš dalies keičiamas Įgyvendinimo reglamentas (ES) Nr. 562/2011, kuriuo patvirtinamas lėšų paskirstymo planas valstybėms narėms 2012 biudžetiniais metais siekiant iš intervencinių atsargų tiekti produktus labiausiai nepasiturintiems asmenims Europos Sąjungoje

17.5.2012   
            
            
               LT
            
            
               Europos Sąjungos oficialusis leidinys
            
            
               L 130/14
            
         KOMISIJOS ĮGYVENDINIMO REGLAMENTAS (ES) Nr. 419/2012
   2012 m. gegužės 16 d.
   kuriuo iš dalies keičiamas Įgyvendinimo reglamentas (ES) Nr. 562/2011, kuriuo patvirtinamas lėšų paskirstymo planas valstybėms narėms 2012 biudžetiniais metais siekiant iš intervencinių atsargų tiekti produktus labiausiai nepasiturintiems asmenims Europos Sąjungoje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio f ir g punktus kartu su 4 straipsniu,
   atsižvelgdama į 1998 m. gruodžio 15 d. Tarybos reglamentą (EB) Nr. 2799/98, nustatantį žemės ūkio politikos priemones dėl euro (2), ypač į jo 3 straipsnio 2 dalį,
   kadangi:
   
               (1)
            
            
               Komisijos įgyvendinimo reglamente (ES) Nr. 562/2011 (3), iš dalies pakeistame Įgyvendinimo reglamentu (ES) Nr. 208/2012 (4), nustatyti mokėjimo prašymų pateikimo terminai ir mokėjimo terminai (atitinkamai 2012 m. rugsėjo 30 d. ir spalio 15 d.) ir numatoma, kad 2012 m. paskirstymo plano įgyvendinimo laikotarpis turi baigtis 2013 m. vasario 28 d.;
            
         
               (2)
            
            
               kad valstybės narės galėtų veiksmingai taikyti šiuos terminus, būtina numatyti galimybę skirti išankstines išmokas produktų vežimo į labdaros organizacijų sandėlius išlaidoms ir labdaros organizacijų, kurios buvo paskirtos skirstyti produktus, vežimo, administravimo ir sandėliavimo išlaidoms padengti. Siekiant užtikrinti veiksmingą metinio plano įgyvendinimą, reikėtų numatyti, kad tokia pat galimybė tinkamai pagrįstais atvejais būtų numatyta produktų teikimui. Be to, reikia nustatyti, kokiomis sąlygomis ir kada reikalingas užstatas;
            
         
               (3)
            
            
               atsižvelgiant į Reglamento (EB) Nr. 1234/2007 27 straipsnio 1 dalyje nurodytų paskirtųjų pelno nesiekiančių organizacijų pobūdį, valstybių narių kompetentingos valdžios institucijos turėtų būti įgaliotos taikyti alternatyvias garantijų priemones, kai toms organizacijoms išmokamos išankstinės išmokos jų administracinėms, vežimo ir sandėliavimo išlaidoms padengti;
            
         
               (4)
            
            
               apskaitos tikslais turėtų būti reikalaujama, kad valstybės narės praneštų Komisijai tam tikrą su išankstinėmis išmokomis susijusią informaciją;
            
         
               (5)
            
            
               Įgyvendinimo reglamentas (ES) Nr. 562/2011 turėtų būti atitinkamai iš dalies pakeistas;
            
         
               (6)
            
            
               šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamente (EB) Nr. 562/2011 įterpiamas 4a straipsnis:
   
      „4a straipsnis
      1.   Siekiant įgyvendinti šio reglamento 1 straipsnyje nurodytą metinį paskirstymo planą, pagal Reglamento (ES) Nr. 807/2010 4 straipsnio 4 ir 6 dalį atrinkti veiklos vykdytojai ir Reglamento (EB) Nr. 1234/2007 27 straipsnio 1 dalyje nurodytos paskirtosios organizacijos gali pateikti susijusios valstybės narės kompetentingai valdžios institucijai išankstinės išmokos paraišką produktų vežimo į Reglamento (EB) Nr. 1234/2007 27 straipsnio 7 dalies antros pastraipos a punkte nurodytų paskirtųjų organizacijų sandėlius išlaidoms padengti ir to straipsnio antros pastraipos b punkte nurodytoms administracinėms, vežimo ir sandėliavimo išlaidoms padengti. Tinkamai pagrįstais atvejais valstybės narės gali taip pat teikti išankstines išmokas veiklos vykdytojų, atrinktų pagal Reglamento (ES) Nr. 807/2010 4 straipsnio 4 dalį, produktų tiekimo išlaidomis padengti, su sąlyga, kad tie veiklos vykdytojai susijusioms valstybėms narėms iki 2012 m. spalio 15 d. tinkamai įrodė, kad:
      
                  (a)
               
               
                  jie teisiškai įsipareigojo atlikti operaciją;
               
            
                  (b)
               
               
                  jie padarė didelę pažangą atliekant operaciją, ir
               
            
                  (c)
               
               
                  jie ėmėsi visų būtinų priemonių užtikrinti, kad operacija būtų atlikta ne vėliau kaip 2013 m. vasario 28 d.
               
            2.   Kompetentinga valdžios institucija gali suteikti išankstinę išmoką ne daugiau kaip 100 % prašytos sumos, su sąlyga, kad buvo sumokėtas užstatas, lygus 110 % 1 dalyje nurodyto išankstinės išmokos. Laikoma, kad pagal Reglamento (ES) Nr. 807/2010 4 straipsnio 4 dalį atrinktų veiklos vykdytojų atžvilgiu to straipsnio tikslais užtenka tame straipsnyje nurodyto užstato.
      3.   2 dalies tikslais taikomas Komisijos įgyvendinimo reglamentas (ES) Nr. 282/2012 (5).
      4.   1 pastraipoje nurodytų paskirtųjų organizacijų atveju mokėjimo agentūra pagal valstybėse narėse taikomas nuostatas gali priimti valdžios institucijos raštišką garantiją 2 pastraipoje nurodytai procentinei daliai, jei valdžios institucija įsipareigoja sumokėti garantijoje nurodytą sumą tuo atveju, jei teisė į suteiktą išankstinę išmoką nebūtų suteikta. Valstybės narės pagal jose taikomas nuostatas taip pat gali numatyti tolygaus poveikio priemonę, su sąlyga, kad ja užtikrinama, jog suteikta išankstinė išmoka bus grąžinta, jei teisė ją gauti nebūtų suteikta.
      5.   Ne vėliau kaip 2013 m. sausio 15 d. valstybės narės praneša Komisijai apie visą iki 2012 m. spalio 15 d. pagal 2 dalį sumokėtą išankstinės išmokos sumą, kuri nebuvo patvirtinta ir kuri yra susijusi su veikla, kurios galutinės naudos gavėjai dar nebaigė.
   
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. gegužės 16 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  OL L 349, 1998 12 24, p. 1.
   
      (3)  OL L 152, 2011 6 11, p. 24.
   
      (4)  OL L 72, 2012 3 10, p. 32.
   
      (5)  OL L 92, 2012 3 30, p. 4.“